钦定古今图书集成/明伦汇编/闺媛典/第309卷 > 皇清四十二 > 吴允中妻郑氏
## 钦定古今图书集成/明伦汇编/闺媛典/第309卷 > 皇清四十二 > 吴允中妻郑氏

按《歙县志》：郑氏，文学郑骊次女，适莘墟吴允中。夫没，氏年十九，上无翁姑，中鲜伯叔，门祚衰凉，朝不谋夕。因从父母侨寓宛陵，终夫丧，哀戚如一日。父念其少，劝令他适，氏涕泣曰：“女幼遵父训，粗识义理，有死无二也。姊无后尚然，况女有襁中儿耶？” 夫兄安国妻胡氏闻之，夜遣人至宛迎归，终其志。